钦定古今图书集成/明伦汇编/官常典/第616卷 > 李骥
## 钦定古今图书集成/明伦汇编/官常典/第616卷 > 李骥

按《明外史循吏传》：“骥字尚德，郯城人。六岁而孤，能自
励于学。举洪武二十六年乡试，入国学。居三年，简授
户科给事中。时关市讥商旅发及囊箧，骥奏止之，寻
坐事免。惠宗嗣位，荐起新乡知县，招流亡，给以农具，
复业者数千人。建文二年，内艰去官，民相率奏留者
数四，不许。服阕，改知东安，课农桑，勤绥辑。事有病民”，
辄请于朝罢免之。邑故荒墟，狼为患，有嫠妇子啮死，
诉于骥，骥祷于城隍，深自咎责。明旦，狼死于其所。侍
郎李昶等交荐，擢刑部郎中。常陈“崇教化、重农桑、恤
民瘼，省科徭、釐版籍、育贤才、养军士、宽马政、择守令、
汰冗员、褒廉能、抑幸进、通钞法”十馀事，多见采纳。旋
坐累谪役保安。洪熙时，有诏求贤，荐起监察御史。操
履益坚，未尝以经患难改节。又陈《经国利民》十事，仁
宗嘉纳。宣德五年，巡视仓场。军斗高祥盗仓粟，骥执
而鞫之。祥父妾言祥与张贵等同盗，骥受贵等贿，故
独罪祥。刑部侍郎施礼遂论骥死，骥上章自辩。帝曰：
“御史既擒盗，安肯纳贿？倘纳贿，并祥亦不发矣。”命偕
都察院再讯，骥果枉。帝乃切责礼而复骥官。其年十
一月择廷臣出为郡守，骥与焉。授河南知府，奉敕以
行。骥通籍垂四十年，数经忧患，至是始得一郡，乃兴
学校，时地利均，赋役、审度量，政教并兴。时境内多盗，
为设火甲，一户被盗，一甲偿之。犯者，大署其门曰：“盗
贼之家。”又为《劝教文》，振木铎以徇之。自是人咸改行，
道不拾遗。岁旱，率父老祷于嵩山，雨立应。旁郡民讼
失平者，咸来求质，各心服而去。郡有伊王府，王数请
嘱不从，中官及校卒虐民，又为骥所抑，憾甚。及冬至，
令骥以四更往陪位行礼。及骥如期往，诬以后期，执
而桎梏之，次日乃释。骥奏闻，帝怒，贻书让王府中丞、
奉长史典仪，悉逮置于理。骥持身端恪，燕居虽几席
必正。尝曰：“细事既正，则达之，他务无不正矣。”公署后
植松、竹、梅数树，啸咏其中，因曰：“彼三友而益我一老，
得非四友乎？”遂号堂为“四友。”莅郡六年，一日与宾客
晏于四友堂，谈笑而卒，年七十。僚友士民赴吊，咸哭
失声。